

**E L Ő T E R J E S Z T É S**

***Eger, Logisztikai Park Kft. tulajdonában lévő ivóvíz-, és szennyvízvezeték Önkormányzat részére történő térítésmentes átadás-átvétele***

**Tisztelt Bizottság!**

A Logisztikai Park Kft. (székhely: 3300 Eger, Hevesy Sándor utca 35.; adószám: 27867811-2-10; cégjegyzékszám: 10 09 039486) 2024. július 09. napon megkereséssel fordult Eger Megyei Jogú Város Polgármesteri Hivatalához a tulajdonában lévő ivóvíz és szennyvízvezeték Önkormányzat részére történő térítésmentes átadásával kapcsolatosan.

A kérelmező Logisztikai Park Kft. a kérelem elbírálásához szükséges vizsgálatokat elvégezte, a kért dokumentumokat benyújtotta a Városüzemeltetési Iroda részére.

A szakiroda megvizsgálta a beérkezett dokumentációt. A kérelem elutasításának indoklása az alábbiak szerint foglalható össze:

A meglévő hálózatok kivitelezése több mint 40 éve valósult meg, a vízi létesítmény értékcsökkenése évi 2% (számvitelileg 50 év a teljes elhasználódása), amely következtében a műszaki állapot üzemképességének megtartása jelentős ráfordításokat eredményezhet.

A hálózatok jelentős része nem önkormányzati tulajdonban lévő területen található, több magánszemély és gazdasági társaság tulajdonában lévő ingatlanon áthaladva csatlakoznak a Kőlyuk utcai városi hálózatba. A bekötő és belső utak mindegyike Gazdasági társaságok tulajdonában és kezelésében van. Így gyakorlatilag egy belső, saját hálózat átadásáról szól a kérelem. A gravitációs szennyvíz-vezeték kamerás vizsgálata szerint vannak kontrás (nem megfelelő lejtéssel épített) szakaszok. A szennyvízhálózaton lévő átemelőhöz távfelügyelet szükséges, illetve maga az átemelőakna a Tengelyközmű Kft. elzárt területén található. További problémát okoz, hogy a hálózat keresztezi a csapadékvíz-elvezető csatorna nyomvonalát.

A kérelmező által megküldött adatszolgáltatás szerint a vízfogyasztás az alábbiak szerint alakul:

- Tengely-Közmű Kft. vízfogyasztása: 4500 m3/év

- Logisztikai Park Kft. vízfogyasztása: 100-120 m3/év

- lakossági vízfogyasztás: ~ 60 m3/hó, azaz ~ 720m3/év

Összesen: 5300-5400 m3/év.

Az ivóvíz és a szennyvíz hálózatra a (0715/4. hrsz. alatti ingatlanon élő) lakók a tulajdonos beleegyezésével kötöttek rá.

A kérelemmel érintett hálózatok Önkormányzati tulajdonba történő átvétele műszakilag nem javasolt, a hosszútávú üzemeltetése jelentős felújítási és átalakítási költségeket eredményezhet, amelyet a műszaki dokumentációk áttanulmányozását és helyszíni bejárást követően a szakiroda az üzemeltetővel (Heves Megyei Vízmű Zrt.) közösen állapított meg.

A víziközmű-szolgáltatásról szóló 2011. évi CCIX. törvény 6. § (5) bek. c) pontja pedig tartalmazza, hogy

Nem lehet víziközműnek minősíteni, és víziközmű-szolgáltatás keretében működtetni azt a vízilétesítményt amely:

c) műszaki kialakítása miatt aránytalan (az újraelőállítási érték 30%-át meghaladó értékű) nagyságú átalakítást jelentő beruházás eredményeként lehetne csak a víziközmű rendszerekkel szemben támasztott műszaki kritériumoknak megfeleltetni.

A teljes területi egységet érintő nagyobb volumenű, átfogóbb fejlesztés során lehetne kialakítani azt a víziközmű hálózatot, amely biztonsággal el tudja látni a jelenlegi és a később felmerülő ivóvízellátási és szennyvízelvezetési igényeket.

Műszaki-, és jogi szempontokat figyelembe véve a Logisztikai Park Kft. tulajdonában lévő ivóvíz és szennyvízvezeték Önkormányzat részére történő térítésmentes átadás-átvétele nem javasolt.

Eger, 2024. november 08.

**Hrabóczky Zsolt**

Urbanisztikai Bizottság elnöke

**Bizottsági döntés:**

**Eger Megyei Jogú Város Közgyűlése Urbanisztikai Bizottsága** a Logisztikai Park Kft-nek a tulajdonában lévő ivóvíz és szennyvízvezeték önkormányzat részére történő térítésmentes átadásáról szóló kérelmét **elutasításra javasolja** a döntéshozó Pénzügyi-, Gazdálkodási és Ügyrendi Bizottságnak, a víziközmű-szolgáltatásról szóló 2011. évi CCIX. törvény 6. § (5) bek. c) pontjában fennálló okok miatt.

**Eger Megyei Jogú Város Közgyűlése Pénzügyi-, Gazdálkodási és Ügyrendi Bizottsága** az önkormányzat vagyonáról és a vagyongazdálkodásról szóló 33/2022 (XI.25) önkormányzati rendelet 6. § (3) bekezdés c) pontjában kapott **felhatalmazás alapján a Közgyűlés által átruházott hatáskörében eljárva dönt arról, hogy** a Logisztikai Park Kft. kérelmét a tulajdonában lévő ivóvíz és szennyvízvezeték Önkormányzat részére történő térítésmentes átadásáról **elutasítja**,  a víziközmű-szolgáltatásról szóló 2011. évi CCIX. törvény 6. § (5) bek. c) pontjában foglalt fennálló okok miatt.

Eger Megyei Jogú Város Közgyűlése Pénzügyi-, Gazdálkodási és Ügyrendi Bizottsága felhatalmazza Vágner Ákos polgármestert, hogy döntéséről a kérelmezőt értesítse.

**Felelős:** Vágner Ákos polgármester

Lovász Imre irodavezető

Városüzemeltetési Iroda

**Határidő:** 2024. november 25.